আজ থেকে তিনশো কুড়ি বছর আগে শেক্সপিয়র লিখেছিলেন ‘হোয়াট’স ইন এ নেম?’ নামে কী এসে যায়? ‘গোলাপকে যে নামেই ডাকো তার গন্ধ একই রকম থাকে।’ এই সংলাপ ছিল প্রেমের সম্পর্ক ব্যাখ্যার জন্য। কিন্তু আজকের ভারতে ঘৃণার সম্পর্ক ব্যাখ্যার জন্য নামেই যে অনেক কিছু যায় আসে তা প্রতি দিন টের পাচ্ছে দেশের মানুষ। ধর্মের বিভাজন, জাতের বিভাজন, লিঙ্গের বিভাজনকে চোখে আঙুল দিয়ে দেখানোর অস্ত্র হয়ে দাঁড়িয়েছে নামের শ্রেণিবিন্যাস আর পদবির উপাখ্যান। এ সব চালু সামাজিক উপদ্রবের সঙ্গে এখন নতুন করে যোগ হচ্ছে নামবদলের রাজনীতি আর শুরু হচ্ছে রাজনৈতিক বিভাজনের নতুন অধ্যায়। রাজনৈতিক কারণে রাস্তার নাম, প্রদেশ বা জেলার নাম, প্রকল্পের নাম এ দেশে পরিবর্তিত হয়েছে স্বাধীনতার পর থেকেই বার বার। কিন্তু হাল আমলের নামকরণ আর নামবদলের আড়ালে বিভাজনের রাজনীতির প্রয়োগে যে ভাবে জাতীয়তাবাদের ধারণাকে বিকৃত করা হচ্ছে, সেই ধারণার পুনর্নির্মাণের চেষ্টা হচ্ছে তা এক কথায় নজিরবিহীন।